**Ansgar Leiten** (født 26. april 1908 i Syvde, død 15. juli 1992) var en norsk maler, skulptør og poet.

Biografi
--------

Ansgar Leiten ble født i Syvde på Sunnmøre som sønn av Enok Knutsen Myklebust (fra Leite) og Marta Årøy. Han begynte å male i tenårene, og fra tjueårene var han kunstner på heltid. Leitens kunst og kunstneren selv var kontroversiell i sin levetid. Han holdt seg på siden av de etablerte kunstorganisasjonene og søkte aldri kunsterstipend eller støtte fra staten. Han regnes som den første fra Vanylven som har kunnet leve av kunstneryrket. Selv var han med på å etablere flere kunstmalerklubber og miljøer på Sunnmøre og i Nordfjord, og underviste også for andre malere.

Kunstnerboligen på Eidså
------------------------

Sammen med konen Elna Leiten (født Eidså) bygde Ansgar Leiten egenhendig kunstnerboligen på Eidså i Vanylven. Huset bygget de av det materialet som var fritt tilgjengelig; gneis og sement. Steinen ble delvis slått til pukkstein som huset hviler på. Farget flaskeskår ble satt inn i sementfugene mellom steinplatene. Med få unntak, slik som bearbeidelse av dører og vinduskarmer, samt å reise sperrene på taket, sto ekteparet for hele byggeprosessen alene. Boligen blir i dag gjerne referert til som Leitenhuset, og er regnet som et kulturminne i Vanylven kommune.

Galleri Leiten
--------------

4. juli 1991 åpnet Galleri Leiten i Stryn etter initativ fra kultursjefen i Stryn. Det var en samling av 52 av Leitens verk, lokalisert i Stryn kulturhus. Galleriet ble avviklet i 2010, da kommunen ønsket å samlokalisere Leitens malerier med de av kunstneren Kaare Sunde. Leitens familie mente at dette ikke var i tråd med avtalen Leiten hadde gjort med kommunen, og bildene ble tilbakeført til familien.

Deltakelse på Vestlandsutstillingen
-----------------------------------

Ansgar Leiten stilte ut på Vestlandsutstillingen i 1950-årene, med følgende verk:

* 1952: Kvinner, morgen (mosaikkmaleri)
* 1953: Balladula (pastell)
* 1954: Ved byen

Utgivelser
----------

* *Smular – dikt og aforismer* (1981)

Referanser
----------

1. ↑  «Ansgar Leiten - Art Gallery Mora» **(engelsk)**. Besøkt 19. desember 2021.
2. ↑  «Fylkesarkivet». *fylkesfotoarkivet.mrfylke.no*. Besøkt 19. desember 2021.
3. 1 2 3  «Omstridt kunstnar får eige galleri». *Bergens Tidende*. 05.07.1991. s. 16.
4. 1 2  «Kommunedelplan for kulturarven i Vanylven kommune» (PDF). Vanylven kommune. 2020. Besøkt 19.12.2021.
5. ↑  «Fritidsmålarar mønstrar i Loen». *Bergens tidende*. 17.09.1980. s. 21.
6. ↑  «Samarbeid mellom fritidsmålarar». *Bergens Tidende*. 22.10.1979. s. 16.
7. ↑  Råsberg, Kari Midtgård (5. november 2021). «(+) Denne kunstneriske gjengen etablerte forløperen til fjorårets 40-årsjubilant». *fjt.no* **(norsk nynorsk)**. Besøkt 19. desember 2021.
8. ↑  «Huset som Elna og Ansgar Leiten, Eidså, har bygget». *URD ukeblad*. 54.årgang (Nr.10): 299. 06.05.1950.
9. ↑  Tomasgard, Anne-Mari (13. august 2010). «Tek tilbake kunstgåve». *smp.no* **(norsk nynorsk)**. Arkivert fra originalen 19. desember 2021. Besøkt 19. desember 2021.
10. ↑  Guddal, Silje Kristin (13. august 2010). «Familien krev bileta tilbake». *NRK*. Besøkt 19. desember 2021.
11. ↑  «1952». *Vestlandsutstillingen*. Besøkt 25. januar 2022.
12. ↑  «1953». *Vestlandsutstillingen*. Besøkt 25. januar 2022.
13. ↑  «1954». *Vestlandsutstillingen*. Besøkt 25. januar 2022.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |